Onjegaski jězor

Onjegaski jězor ( Онежское озеро/Onježskoje ozero,  Oniegu,  Ääninen) je wulki jězor w sewjerozapadnej Ruskej a druhi najwjetši jězor w cyłej Europje. Wón leži zwjetša w Karelskej, něhdźe 600 kilometrow sewjernje Moskwy a 350 kilometrow wuchodnje Pětrohroda.

 Geografija 
Pobrjohi jězora słušeja zwjetša k republice Karelskej, na južnym kóncu ležitej oblasći Leningrad a Wologda. Najwjetše sydlišćo při Onjegaskim jězorje je karelska stolica Pjetrozawodsk. Wot wotběha do rěki Swir w juhu hač do města Mjedwježjegorsk při samym sewjernym kóncu měri jězor wjace hač 250 kilometrow. Jězorowa žłobina je so hakle po lodowej dobje před 15.000 lětami přez hibanje nutřkokrajneho loda stworił. 

Runje w sewjernym dźělu namaka so wjele kupow, mjez druhim Kiži z jeje znatymi cyrkwjemi, kotrež steja na lisćinje swětoweho kulturneho herbstwa.

Onjegaski jězor je přez kanale do ruskeje wobchadneje syće zapřijaty. Jeho jenički wotběh Swir zwjazuje jón z něhdźe 150 kilometrow zdalenym Ladogaskim jězorom a dale z Baltiskim morjom. Přez rěku Wytegru a Wolgo-baltiski kanal wobsteji zwisk ze srjedźnej Ruskej a dale z Kaspiskim a Čornym morjom. W sewjeru zwjazuje Běłomórsko-baltiski kanal Onjegaski jězor z Běłym morjom.

Wobjězdny kanal podłu južneho pobrjoha zmóžnja nawigaciju tež při špatnym wjedrje.

 Wotkaz 

Kategorija:Jězor w Ruskej
Kategorija:Republika Karelska
Kategorija:Oblasć Leningrad
Kategorija:Oblasć Wologda